《上汪内相生日》
宋代·黄公度

天意恢炎历，星躔降昂精。
典刑存大雅，领袖属名卿。
出入三朝旧，青冥万里程。
磨铅周太史，视草汉承明。
词采今宗匠，艰危急老成。
邃旒方侧席，高纛尚专城。
卜築鄱阳外，悬弧晋水清。
先君桃李荫，比屋绔襦声。
昼永黄堂梦，春晴绿野耕。
日边稽召节，幕下及称觥。
盛业期伊吕，修龄倾老彭。
一麾难久借，四海欲休兵。

作者简介：黄公度（1109～1156）字师宪，号知稼翁，莆田（今属福建）人。绍兴八年进士第一，签书平海军节度判官。后被秦桧诬陷，罢归。除秘书省正字，罢为主管台州崇道观。十九年，差通判肇庆府，摄知南恩州。桧死复起，仕至尚书考功员外郎兼金部员外郎，卒年四十八，著有《知稼翁集》十一卷，《知稼翁词》一卷。